Geir H. Haarde , fyrrverandi forsætisráðherra , tekur sæti í stjórn Alþjóðabankans á næsta ári.mbl.is / Golli Geir H. Haarde , fyrrverandi forsætisráðherra Íslands , hættir störfum sem sendiherra Íslands í Washington í Bandaríkjunum 1. júlí á næsta ári og tekur þess í stað sæti í stjórn Alþjóðabankans fyrir hönd Norðurlanda og Eystrasaltsríkja . Þetta kemur fram í tilkynningu á vef Stjórnarráðsins . Bergdís Ellertsdóttir tekur við stöðu sendiherra Íslands í Bandaríkjunum , en hún hefur verið fastafulltrúi Íslands hjá Sameinuðu þjóðunum . Geir hefur verið sendiherra Íslands í Washington frá 2015 . Alþjóðabankinn er staðsettur í Washington og er hlutverk hans að stuðla að efnahagslegri og félagslegri uppbyggingu þróunarlanda , að því er segir á vef Stjórnarráðsins . Norðurlöndin og Eystrasaltsríkin mynda eitt kjördæmi bankans og skiptast á að eiga fulltrúa í stjórn hans . Starfsfólki utanríkisráðuneytisins var tilkynnt um þessar breytingar og aðrar í morgun , gerðar verða breytingar á sjö sendiskrifstofum Íslands .